C 32/86
DA
Den Europæiske Unions Tidende
27.1.2023
Torsdag den 23. juni 2022
24. understreger, at de fornyede forbindelser mellem EU og Afrika bør stå i centrum for begge kontinenters fælles interesser og bør bygge på et stærkt partnerskab; konkluderer, at et partnerskab mellem ligeværdige partnere baseret på fuldt samarbejde mellem AU og EU er et passende svar på globale konkurrenter; er overbevist om, at hvis EU's geopolitiske konkurrence kun drives af afgrænsning fra andre verdensmagter, er en fortsættelse af den traditionelle indflydelsespolitik til hinder for et gensidigt fordelagtigt samarbejde; påpeger, at fair konkurrenceinteresser ikke er fremmed for markeds­ økonomier, og at de afrikanske partnere forbeholder sig retten til at drage nytte af en efterspørgselssituation, der er til deres fordel;
25. er overbevist om, at EU's interesser såsom adgang til råmaterialer, udformning af økonomiske forbindelser for at fremme EU's økonomi og migrationsstyring, dvs. ved at håndtere de grundlæggende årsager, bedst kan opnås gennem et nyt partnerskab af ligestillede; er overbevist om, at et nyt partnerskab mellem ligestillede kan sætte EU i stand til effektivt at styrke sin strategiske autonomi;
26. påpeger, at Unionen bør fremme et konstruktivt engagement i alle aspekter af migration, tvangsfordrivelse og mobilitet ved at arbejde for at sikre, at migration finder sted på en sikker og velreguleret måde; mener, at det er vigtigt at udarbejde en langsigtet fælles strategi om at forbinde handel, udvikling og migrationspolitikker, således som det er blevet fastslået i adskillige af Det Europæiske Råds konklusioner, navnlig i de konklusioner, der blev vedtaget den 16. december 2021, eftersom en sådan strategi vil kunne spille en nøglerolle med henblik på at bekæmpe menneskesmugling og ulovlige migrationsruter fra afrikanske lande til EU;
27. understreger, at en forbedring af kvaliteten af den interkontinentale handel vil kræve regularisering af mobiliteten og migrationen på det afrikanske kontinent; insisterer på, at selv om handelspolitikken under visse omstændigheder kan minimere tvungen migration gennem jobskabelse, bør hverken EU's handelspolitik eller udviklingsbistand udnyttes til at sikre ikke-EU-landes samarbejde om migration, hvilket kan undergrave EU's principper og værdier og det primære mål om fattigdomsbekæmpelse; minder i den forbindelse om, at tvungen migration kun kan løses ved at skabe lovlige migrationsveje, øge den internationale beskyttelse og håndtere den bredere udviklingsmæssige, politiske, klimamæssige og humanitære krise, der fører til tvangsfordrivelse;
28. bemærker covid-19-pandemiens indvirkning på forsyningskæderne; understreger vigtigheden af at opbygge mere modstandsdygtige forsyningskæder i tiden efter pandemien i både EU og AU ved at styrke strategisk uafhængighed, ved at identificere afhængigheder og ved at håndtere sårbarheder og forsyningsforstyrrelser bedre, ved at diversificere produktionen og ved at foretage flere investeringer i banebrydende virksomheder, der har integreret sociale, miljømæssige og sundhedsmæssige mål i deres forretningsmodeller; minder om Parlamentets engagement i den europæiske grønne pagt og handelsinitiativer, der har til formål at opfylde dets mål, herunder, men ikke begrænset til, CO2-grænsetilpasnings­ mekanismen, lovgivningsforslaget om obligatorisk due diligence og forslaget om skovrydningsfri produkter; insisterer på, at Kommissionen nøje overvåger indvirkningen af disse initiativer på handel mellem EU og Afrika og forelægger ledsageforanstaltninger til at imødegå kortsigtede afbrydelser; er overbevist om, at disse lovgivningsinitiativer på længere sigt vil medføre mere modstandsdygtige og bæredygtige globale værdikæder til gavn for såvel borgere som virksomheder i EU og Afrika;
29. beklager den store indvirkning af Den Russiske Føderations uprovokerede og ubegrundede invasion af Ukraine på de øgede priser på energi, brændstoffer, råmaterialer og landbrugsprodukter, der fører til en alvorlig stigning i produktionsomkostningerne, der bringer produktionskontinuiteten i fare og kan føre til forstyrrelser af forsynings­ kæderne; opfordrer til, at der gøres en styrket indsats på internationalt plan, så det sikres, at fødevaresikkerhed står i centrum for den politiske beslutningstagning, med henblik på at undgå knaphed og sikre ernæringssikkerhed i de mest sårbare lande, navnlig på det afrikanske kontinent, til, at fødevaresikkerhed håndteres ved hjælp af handelsforanstaltninger, og til, at hindringer i den internationale handel med fødevarer og råmaterialer forebygges;
30. er af den opfattelse, at EU kan bidrage til i væsentlig grad at mindske Afrikas nuværende afhængighed af import af fødevarer, såsæd, gødning og pesticider i kraft af økonomisk og teknisk bistand, politisk dialog, udveksling af viden og nye teknologier samt ved at fremme innovation i Afrika;
31. opfordrer til en omfattende europæisk-afrikansk investeringsoffensiv, der tilskynder til en betydelig vækst i de private investeringer i afrikanske lande og muliggør omfattende offentlige investeringer i infrastruktur og i bekæmpelse af klimaændringer; glæder sig i den forbindelse over forpligtelsen på det sjette topmøde mellem Den Afrikanske Union og Den Europæiske Union om at mobilisere 150 mia.
EUR som led i Global Gateway; opfordrer til, at dette investeringsinitiativ bliver udvidet betydeligt sammen med EU-medlemsstaterne;